27.12.2022
DA
Den Europæiske Unions Tidende
C 493/157 Onsdag den 8. juni 2022
26. glæder sig over de nye regler om fartøjsejeres afgifter og håber, at denne og andre forbedringer af protokollen, herunder EU-fartøjernes mulighed for at lande deres fangst i havne uden for Mauretanien under ekstraordinære omstændigheder, vil føre til en bedre udnyttelse af de fiskerimuligheder, der er til rådighed i fremtiden; 27. glæder sig over og anerkender, at EU-redere, der ejer frysetrawlere til pelagisk fiskeri og rejefiskerfartøjer, der fisker i henhold til protokollen, bør fortsætte med at bidrage til politikken for uddeling af fisk til nødlidende befolkningsgrupper gennem naturalydelser ved at reservere 2 % af deres pelagiske fangster, der er omladet eller landet i slutningen af en fangstrejse, til Société nationale de distribution de poisson (det nationale selskab for distribution af fisk); bemærker, at det lokale forbrug af fisk er stigende i Mauretanien; opfordrer Kommissionen og de mauretanske myndigheder til at sikre, at dette bidrag rent faktisk når ud til befolkningen og ikke ender på fiskemelsfabrikker; 28. understreger forpligtelsen til at gennemføre ILO's principper og rettigheder for alle fiskere på EU-fartøjer med henblik på at afskaffe forskelsbehandling med hensyn til beskæftigelse og erhverv; mener, at denne gennemførelse bør overvåges; 29. glæder sig over, at der er ansat kvalificerede mauretanske søfarende på EU-fartøjer med kontrakter, der er i overensstemmelse med ILO's standarder og omfatter social sikring; opfordrer til, at der gøres en større indsats for at ansætte praktikanter for at øge antallet af kvalificerede personer inden for sektorprogrammet; 30. opfordrer Kommissionen til at gøre partnerskabsaftaler om bæredygtigt fiskeri til et nøgleelement i EU's partnerskab med Afrika; 31. glæder sig over projekter, der finansieres af EU's udviklingsbistand i Mauretanien, som f.eks. »Promopeche«, der sigter mod at skabe arbejdspladser og uddanne unge inden for ikkeindustrielt fiskeri; opfordrer Kommissionen til at forbedre tilpasningen og sammenhængen mellem partnerskabsaftalen om bæredygtigt fiskeri og FN's verdensmål for bæredygtig udvikling; 32. understreger, at fiskeri, herunder ikkeindustrielt fiskeri, er en vigtig sektor for Mauretaniens økonomi og er afgørende for landets økonomiske udvikling, fødevaresikkerhed, ernærings- og beskæftigelsesmuligheder, navnlig for kvinder og unge, og for at sikre en inklusiv og bæredygtig økonomisk udvikling for alle; støtter derfor foranstaltninger til i væsentlig grad at øge lokale aktørers modstandsdygtighed, herunder små familieejede virksomheder og kystsamfund, over for konsekvenserne af klimaændringer og kysterosion; insisterer på, at investeringer i fiskeri skal være klart tilpasset verdensmålene for bæredygtig udvikling og ikke må være til skade for kystsamfundenes behov; insisterer på, at den finansielle modydelse, der er fastsat i den nye aftale, skal fordeles på en måde, der tager hensyn til kystsamfundenes grundlæggende rolle; 33. opfordrer til fremme af lokal og regional økonomisk udvikling og styrkelse af kystsamfund, der er afhængige af marine ressourcer, og som derfor skal inddrages fuldt ud i forvaltningen af hav- og kystområder; minder om, at genopretningen af biodiversiteten i hav- og kystområder holder liv i kystsamfundene og bidrager til modvirkning af og tilpasning til klimaændringer; understreger behovet for regelmæssig høring af kystsamfundene under hele gennem­ førelsesprocessen; 34. anerkender, at EU's markeder og producenter er afhængige af import af fisk fra blandt andet Mauretanien for at sikre fødevaretilgængeligheden for EU's forbrugere; 35. kræver, at yderligere bestræbelser fra EU's side inden for rammerne af denne aftale om bæredygtigt fiskeri skal fokusere på at sætte en stopper for skadelige og ikkebæredygtige fiskerisubsidier inden for Verdenshandelsorganisationen og andre internationale organer og lægge særlig vægt på ulovligt fiskeri; 36. anmoder om, at den gældende EU-ret, herunder EU-Domstolens afgørelser, efterleves og anvendes på behørig vis i fiskeriet i Mauretanien og det omkringliggende område; 37. pålægger sin formand at sende denne beslutning til Rådet, Kommissionen, medlemsstaternes regeringer og parlamenter og Den Islamiske Republik Mauretaniens regering og parlament.